b'\n_START_ARTICLE_\nHotel Mikli\xc4\x8d\n_START_PARAGRAPH_\nHotel Mikli\xc4\x8d je obratoval ob dana\xc5\xa1njem Trgu osvobodilne fronte v Ljubljani, nasproti glavne \xc5\xbeelezni\xc5\xa1ke postaje Ljubljana.\n_START_SECTION_\nZgodovina\n_START_PARAGRAPH_\nGlavna \xc5\xbeelezni\xc5\xa1ka postaja v Ljubljani je o\xc5\xbeivela tedanjo Blatno vas, to je obmo\xc4\x8dje ob dana\xc5\xa1nji Kolodvorski ulici. Precej na samem pa je bila gostilna Frana Perlesa imenovana Zum Mohren. Kasneje so jo preimenovali v hotel Ju\xc5\xbeni kolodvor (Zum Sudbahnhof). Po smrti Frana Perlesa je hotel z restavracijo in vrtom leta 1891 podedovala njegova vdova Josipina. Zatem se je poro\xc4\x8dila z Antonom Putrichom, posestnikom in vinogradnikom v kr\xc5\xa1kem in litijskem okraju ter trgovcem s stroji. Gostinske prostore sta dala v najem Janezu Fritzerju. Hotel je bil v tem \xc4\x8dasu eno od priljubljenih zbirali\xc5\xa1\xc4\x8d vi\xc5\xa1jih dr\xc5\xbeavnih uradnikov in uslu\xc5\xbebencev. V njem so ve\xc4\x8dkrat gostili dru\xc5\xa1tva \xc5\xbeelezni\xc5\xa1kih, odvetni\xc5\xa1kih in notarskih uradnikov, delovodij, nekajkrat tudi u\xc4\x8diteljsko dru\xc5\xa1tvo. Leta 1901 je hotel vzel v najem Josip Lorber z \xc5\xbeeno Alojzijo, sledil je Ivan Kotnik, za njim Josip Schrey in Alfred Seidel, leta 1911 pa Leopoldina Stelzer._NEWLINE_Leta 1913 ga je kupil precej premo\xc5\xbeen vinski trgovec Franc Mikli\xc4\x8d in se lotil prenove. Kupil je tudi sosednje nezazidane stavbne parcele v okolici in leta 1928 zgradil hotel Mikli\xc4\x8d z 72 sobami. V nadaljnjih letih je hotel raz\xc5\xa1iril. Leta 1936 je bila gradnja zaklju\xc4\x8dena in lastnik je hotel preimenoval v hotel Metropol. Imel je 164 sob in je bil tisti \xc4\x8das najve\xc4\x8dji v Ljubljani in Jugoslaviji. V sklopu hotela je bila tudi kavarna, klubski prostori, dvorana, terasa na strehi, keglji\xc5\xa1\xc4\x8de, gostinski vrt, mehani\xc4\x8dna delavnica ter prostor za avtobuse. Pred hotelom je imel postajo tudi tramvaj. Ta proga je bila med prvimi, saj je za\xc4\x8dela obratovati 6. septembra 1901 in je povezovala glavno \xc5\xbeelezni\xc5\xa1ko postajo z mestno hi\xc5\xa1o._NEWLINE_Hotel je nasledil sin Karel Mikli\xc4\x8d in ga vodil do druge svetovne vojne. Po njej je bil nacionaliziran. V uporabo ga je dobila JLA in ga spremenila v Dom armade, kar je ostal do leta 1991._NEWLINE_V stavbo so se po letu 1991 vselili razni uradi in ministrstva, v pritli\xc4\x8dju so razli\xc4\x8dni lokali.'